text: মুখ্যমন্ত্রীর বাড়ির অফিসে তিন শিক্ষক | | The Plural Column
  মুখ্যমন্ত্রীর বাড়ির অফিসে তিন শিক্ষক
  30th September 2020 21:30
  তিন শিক্ষক এখন আর ছাত্র পড়াবেন না, কাজ করবেন মুখ্যমন্ত্রীর বাড়িতে, তার রেসিডেন্সিয়াল অফিসে। মধ্যশিক্ষা অধিকর্তা ইউ কে চাকমা'র এই নির্দেশে আজই তাদের যার স্কুল থেকে রিলিজ হয়ে যাওয়ার কথা। ২৪ সেপ্টেম্বর এই নির্দেশ এসেছে।
  আগরতলার ক্ষুদিরাম বসু ইংলিশ মিডিয়াম হাইস্কুল'র সহকারী প্রধান শিক্ষিকা অজিতা ত্রিপুরা, বিজয়কুমার গার্লস হায়ার সেকেন্ডারি স্কুলের ফিজিক্স শিক্ষিকা সীমা সাহা এবং উদয়পুরের রমেশ হায়ার সেকেন্ডারি স্কুলের গ্র‍্যাজুয়েট টিচার সুব্রত চক্রবর্তী।
  ত্রিপুরা প্রদেশ বিজেপি মুখপাত্র সুব্রত চক্রবর্তী। তাকে বিজেপি অফিস থেকে সাংবাদিক সম্মেলন করতে দেখা যায় প্রায়ই।
  বিভিন্ন কাজে, যেমন নির্বাচনের কাজে শিক্ষকরা দায়িত্ব পালন করেন। জনগণনায়ও তাদের দেখা যায়। কখনও কখনও অফিসেও।
  মুখ্যমন্ত্রীর বাড়ির অফিসে তিন-তিনজন শিক্ষকের পোস্টিং আগে কখনও হয়েছে কিনা, কেউ মনে করতে পারেননি।
  হাজার হাজার শিক্ষকের চাকরি চলে যাওয়ায় স্কুলে স্কুলে শিক্ষকের অভাব তৈরি হয়েছে। প্রচুর শিক্ষক বদলি হচ্ছেন। সিপাহিজলার বগাবাসা থেকে ঊনকোটিতে পাঠানোর ঘটনা আছে। তবে বিশালগড়ের টাউন স্কুল থেকে আগরতলার এ ডি নগরে পাঠানোর ঘটনাও আছে, আছে চাকরি চলে যাওয়া '১০৩২৩' শিক্ষককে বদলি করার নির্দেশ, ইত্যাদির মধ্যে তিন শিক্ষককে এমন পোস্টিং দেয়া আরেকটি ঘটনা।